
REFERAT
Privind acordarea scutirii la plata taxei pe clădiri pentru anul 2008 pentru imobilul situat în Timişoara Aleea Sănătăţii nr.15 Asociaţiei „CASA FAENZA” – Centru Comunitar pentru Copii autişti Timişoara – România
În conformitate cu prevederile art.250 alin.(1) pct.19 din Legea nr.571/2003 privind codul fiscal, modificată:
„Clădirile pentru care nu se datorează impozit, prin efectul legii, sunt după cum urmează (…):


19. clădirile utilizate pentru activităţi social umanitare, de către asociaţii, fundaţii şi culte, potrivit hotărârii consiliului local. »
Prin cererea înregistrată la Direcţia Fiscală a Municipiului Timişoara cu nr.E12008-002987/23.01.2008, Asociaţia „CASA FAENZA” – Centru Comunitar pentru Copii Autişti Timişoara – România solicită acordarea scutirii la plata taxei datorate bugetului local pentru imobilul situat în Timişoara, Aleea Sănătăţii nr.15, înscris în CF nr.127829 Timişoara, nr. topo 29073/1/1/1/1/2, aflat în proprietatea Primăriei Municipiului Timişoara, asupra căreia Asociaţia „Casa Faenza” are drept de folosinţă gratuită pe o durată de 49 de ani (conform extras CF nr.127829 Timişoara).
Imobilul a fost construit în baza Protocolului încheiat în data de 13.04.2000 între Primăria Municipiului Timişoara şi Primăria Faenza, cu destinaţia de „Centru Diurn pentru Minorii afectaţi de autism”, iar la data finalizării construcţiei a intrat în proprietatea Primăriei Municipiului Timişoara şi în folosinţa gratuită, pentru 49 de ani, a Asociaţiei „Casa Faenza”.
În conformitate cu prevederile art.2 din Statului Asociaţiei Casa Faenza, autentificat sub nr.1515/26.04.2001, modificat prin actul adiţional nr.2/06.11.2006, scopul Asociaţiei Casa Faenza este de a îmbunătăţi condiţiile de viaţă şi adaptabilitate socială a copiilor având în vedere creşterea calităţii vieţii a copiilor cu elemente şi tulburări din spectrul autist, cu vârsta cuprinsă între 0 şi 18 ani, din Timişoara.

În conformitate cu prevederile art.249 alin.(3) din Legea nr.571/2003 privind codul fiscal, modificată:
„Pentru clădirile proprietate publică sau privată a statului ori a unităţilor administrativ-teritoriale, concesionate, închiriate, date în administrare ori în folosinţă, după caz, persoanelor juridice, se stabileşte taxa pe clădiri, care reprezintă sarcina fiscală a concesionarilor, locatarilor, titularilor dreptului de administrare sau de folosinţă, după caz, în condiţii similare impozitului pe clădiri.”
După cum rezultă din declaraţia pe proprie răspundere a D-nei PISCUC CRISTINA, Directorul Asociaţiei Casa Faenza Timişoara, imobilul pentru care se solicită scutirea este utilizat pentru activităţi social-umanitare, asociaţia nedesfăşurând activităţi economice.
Având în vedere cele de mai sus,

PROPUNEM:
Acordarea scutirii la plata taxei pe clădiri datorată bugetului local pentru anul 2008 de către Asociaţia „Casa Faenza” – Centru Comunitar pentru copii autişti Timişoara – România, pentru imobilul situat în Timişoara, Aleea Sănătăţii nr.15, înscris în CF nr.127829 Timişoara, nr. topo 29073/1/1/1/1/2, aflat în proprietatea Primăriei Municipiului Timişoara, asupra căreia Asociaţia „Casa Faenza” are drept de folosinţă gratuită pe o durată de 49 de ani.

